A BIZOTTSÁG 79/2003/EK RENDELETE
(2003. január 17.)
a cukorágazatban a melasz behozatalára vonatkozó részletes végrehajtási szabályok megállapításáról szóló 1422/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 680/2002/EK bizottsági rendelettel[1] módosított, a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre[2] és különösen annak 24. cikke (4) bekezdésére,
mivel:
(1) Az 1422/95/EK rendelet[3] meghatározza, hogy a melasz kiegészítő importvámjának alapjául szolgáló világpiaci irányadó árakat rendszerint hetente rögzítik, az 1260/2001/EK rendelet 42. cikkének (2) bekezdésében megállapított eljárással összhangban.
(2) A jelenlegi rendszer szerint minden héten rögzítik az irányadó árakat és a kiegészítő vámokat még akkor is, ha az értékek változatlanok, vagy csak kismértékben módosulnak. Az irányadó árak és kiegészítő vámok megállapításának egyszerűbbé és világosabbá tétele érdekében rendelkezni kell az irányadó árak és kiegészítő vámok kéthetente történő rögzítéséről és ezen időszak alatt a Bizottság általi - egyes meghatározott feltételek teljesülése esetén történő - módosításáról.
(3) Az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 1422/95/EK rendelet 1. cikkének (1) és (2) bekezdése helyébe az alábbi szöveg lép:
"(1) Az 1703 10 00 és 1703 90 00 közötti KN-kódok alá tartozó melaszra az 1260/2001/EK rendelet 24. cikkének (1) bekezdésében említett kiegészítő vámokat kell alkalmazni.
(2) E rendelet alkalmazásában az 1260/2001/EK rendelet 24. cikkének (3) bekezdésében említett, a melaszra vonatkozó világpiaci, illetve közösségi importpiaci irányadó árak a Bizottság által a 785/68/EGK rendelettel összhangban az e termékekre vonatkozóan kialakított és rögzített CIF-árakat jelentik.
Az említett árakat kéthetente kell rögzíteni az 1260/2001/EK rendelet 42. cikkének (2) bekezdésében meghatározott eljárással összhangban. Ezeket az árakat a Bizottság a kéthetes időszak alatt, csütörtökönként megváltoztathatja, ha a rendelkezésére álló információ a legutóbb rögzített irányadó árakhoz képest legalább 0,5 EUR/100 kilogramm eltérést mutat. A tagállamok a 785/68/EGK rendelet 3. cikkében említett, rendelkezésükre álló adatokat minden hét szerdájáig megküldik a Bizottságnak."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. január 17-én.